Id-Deċiżjoni tal-Kummissjoni
tas-17 ta' Marzu 2004
li temenda d-Deċiżjoni 1999/813/KE li tistabbilixxi l-kondizzjonijiet speċjali li jirregolaw l-importazzjonijiet ta' prodotti tas-sajd li jkunu ġejjin mir-Repubblika Soċjalista tal-Vjetnam, dwar l-għażla ta' l-awtorità kompetenti u l-mudell taċ-ċertifkat tas-saħħa
(notifikata bid-dokument numru K(2004) 825)
(Test b'relevanza għaż-ŻEE)
(2004/267/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet tas-saħħa għall-produzzjoni u t-tpoġġija fis-suq ta' prodotti tas-sajd ( [1]), u l-aktar l-Artikolu 11(1) tiegħu,
Billi:
(1) Fid-Deċiżjoni tal-Kummissjoni 1999/813/KE ( [2]), "Iċ-Ċentru Nazzjonali ta' l-Ispezzjoni u ta' l-Assigurazzjoni tal-Kwalità tal-Prodotti tas-Sajd (NAFIQACEN) tal-Ministeru għas-Sajd" huwa meqjus fil-Vjetnam bħala l-awtorità kompetenti biex tivverifika u tiċċertifika l-konformità tal-prodotti tas-sajd u l-akwakultura mal-kriterji tad-Direttiva 91/493/KEE.
(2) Wara li kien hemm ristrutturar fit-tmexxija tal-Vjetnam, l-awtorità kompetenti nbidlet f'"Id-Direttorat Nazzjonali ta' l-Assigurazzjoni tal-Kwalità tal-Prodotti tas-Sajd u Veterinarju (NAFIQAVED)". Din l-awtorità l-ġdida għandha s-setgħa tivverifika b'mod effettiv l-applikazzjoni tar-regoli li hemm fis-seħħ.
(3) In-NAFIQAVED ipprovda assigurazzjonijiet uffiċjali fuq il-konformità mal-livelli għall-kontrolli u l-monitoraġġ tas-saħħa tal-prodotti tas-sajd u l-akwakultura, kif stabbilit fid-Direttiva 91/493/KEE, kif ukoll fuq il-kisba ta' kriterji ta' iġjene li huma daqsinsew għal dawk stabbiliti f'dik id-Direttiva.
(4) Id-Deċiżjoni 1999/813/EC għandha, għalhekk, tiġi emendata kif xieraq.
(5) Il-miżuri li hemm f'din id-Deċiżjoni huma fi qbil ma' l-opinjoni tal-Kumitat Permanenti fuq il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 1999/813/KE qed tiġi emendata kif ġej:
1. L-Artikolu 1 jiġi mibdul b'dan li ġej:
"L- Artikolu 1
'Id-Direttorat Nazzjonali ta' l-Assigurazzjoni tal-Kwalità tal-Prodotti tas-Sajd u Veterinarju (NAFIQAVED)' għandu jkun l-awtorità kompetenti fil-Vjetnam biex jivverifika u jiċċertifika l-konformità tal-prodotti tas-sajd u l-akwakultura mal-kriterji tad-Direttiva 91/493/KEE."
2. Fl-Artikolu 3, il-paragrafu 2 jinbidel b'dan li ġej:
"2. Iċ-ċertifikati għandhom ikollhom l-isem, il-kariga u l-firma tar-rappreżentant tan-NAFIQAVED, kif ukoll it-timbru uffiċjali tiegħu f'kulur li jkun differenti minn dak tad-dettalji l-oħra li jkunu tniżżlu fiċ-ċertifikat."
3. L-Anness I jinbidel bit-test li hemm fl-Anness għal din id-Deċiżjoni.
Artikolu 2
Din id-Deċiżjoni għandha tkun tgħodd mill-4 ta' Mejju 2004.
Artikolu 3
Din id-Deċiżjoni hija ndirizzata lill-Istati Membri.
Magħmula fi Brussel, fis-17 ta' Marzu 2004.